| ***Paslaptingas langas*** |
| --- |
|  |
|  |
| Pavadinimas | Secret Window |
| Kilmės šalis | JAV |
| Režisierius | David Koepp |
| Prodiuseris (-iai) | Gavin Polone  Ezra Swerdlow |
| Scenaristas (-ai) | Stephen Edwin King (knyga)  David Koepp |
| Vaidina | Johnny DeppJohn Turturro  Maria Bello  Timothy Hutton |
| Metai | 2004 |
| Žanras | Trileris |
| Trukmė | 96 min. |
| Kalba | anglų |
| Platintojas | Sony Pictures Entertainment |
| Biudžetas | 40 mln. JAV dol. |
| **IMDb įrašas** |

**Paslaptingas langas** (angl. *Secret Window*) – 2004 m. JAV psichologinis siaubo trileris, sukurtas pagal Stiveno Kingo knygos „Keturios valandos po vidurnakčio" (*Four Past Midnight*) novelę „Paslaptingas langas, paslaptingas sodas" (*Secret Window, Secret Garden*). Filmo režisierius – Deividas Koepas, pagrindinius vaidmenis atliko Džonis Depas ir Džonas Turturas.

Siužetas
--------

DĖMESIO: *toliau atskleidžiamos kūrinio detalės*

Rašytojas Mortas Reinis – sėkmingas rašytojas, išgyvenantis rašymo krizę. Atsiskyręs jis gyvena atokiame name ant ežero kranto. Taip jis mėgina pabėgti nuo neištikimos žmonos Emi, kurią prieš pusmetį užtiko lovoje su Tedu, dabartiniu jos draugu, ir išbristi iš krizės. Dieną iš dienos jis praleidžia miegodamas arba žiūrėdamas į kompiuterio ekraną. Tačiau vieną dieną prie jo durų atsiranda keistas, juodą skrybėlę dėvintis žmogus iš Alabamos – Džonas Šuteris. Šis tvirtina, kad Mortas – plagiatorius ir palieka jam savo knygą. Iš pradžių Mortas nepatiki ir išmeta knygą. Tačiau jo kambarinė knygą iš šiukšlinės ištraukia, pamaniusi, jog knyga Morto ir išmesta netyčia. Mortas, negalėdamas nustoti galvoti apie knygą, ją perskaito ir palygina su savąja. Paaiškėja, kad tekstai iš tiesų itin panašūs. Patikrinęs išleidimo metus, Mortas pastebi, jog jo knyga „Paslaptingas langas" išleista dvejais metais anksčiau už Šutlerio „Sėjos sezoną". Jam telieka surasti žurnalo kopiją, kurioje išspausdina jo istorija ir Šuteris pasitraukiąs. Per visą filmą plėtojamas konfliktas tarp Šuterio ir Morto. Šuteris, parodydamas savo ketinimų rimtumą, atsuktuvu nužudo Morto šunį Čiko. Mortas ima svarstyti, ko iš tiesų nori atvykėlis ir ar jį kas nors pasamdė. Istorijai besirutuliojant, Mortas pasisamdo privatų tyrėją bei paprašo pagalbos vietinio šerifo, kuris juo nepatiki. Tyrėjui pasiteiravus, ar buvo liudininkų, Mortas prisimena, kad vietinis gyventojas pravažiuodamas matė jį su Šuteriu kartu. Vėliau žudikas pribaigia šį liudininką ir Morto pasamdytą tyrėją ir palieka juos automobilyje. Mortas, pamanęs, jog žmogžudystės gali būti primestos jam, nustumia automobilį nuo olos į vandenį. Vėliau Šuteris sudegina Emi namą. Mortas įsitikinęs, kad už gaisrą atsakingas Tedas.
Grėsmingai nusiteikęs atvykėlis pareiškia, jog Mortas neva nuplagijuotoje novelėje „Paslaptingas langas" pakeitė pabaigą ir taip sugadino visą Šuterio kūrinį. Šuteris pateikia reikalavimą – Mortas turi prisipažinti pavogęs novelę ir perrašyti pabaigą, kurioje pagrindinis herojus nužudo žmoną. Mortas perskaito knygos pabaigą ir jam tenka pripažinti, kad Šutlerio pabaiga iš tiesų geresnė. Mortui galiausiai pavyksta gauti žurnalą su jo apsakymo publikacija, tačiau atsivertęs jį pamato, kad dalis puslapių išplėšta. Prisiminęs, jog siuntinys nebuvo pažeistas, Mortas nusprendžia, kad Šutleris prie to negali būti prisidėjęs. Mortas ima matyti, jog Šuteris neegzistuoja, o yra tik jo vaizduotės padarinys, atspindintis blogąją jo paties pusę ir vykdantis nusikaltimus, kurių pats Mortas nepajėgtų padaryti. Šiuo momentu atvyksta jo buvusi žmona Emi ir Mortas bematant pakeičia asmenybę į Šuterio. Įėjusi Emi randa išgertą Jack Daniels butelį ant darbo stalo, o ant sienų visur išpaišytas Šuterio vardas (angl. Shooter). Besidairydama po namus, Emi staiga pamato Mortą ir užrašą ant sienos šalia jo, kuris čia yra kiek pakeistas Šuterio vardas – dabar jis skamba „Nušauk ją" (angl. „shoot her"). Emi bėga, tačiau Mortas greitesnis – jis nužudo Emi ir kastuvu pribaigia netrukus atvažiavusį Tedą bei užkasa juos sode prie namo. Po šio įvykio Mortas pasikeičia – baigiasi jo rašymo krizė ir jis atgauna gyvenimo džiaugsmą. Filmo pabaigoje, į Morto namus užeina šerifas ir pareiškia, jog žino, kad Mortas tai padarė ir bus suimtas, kai tik bus surasta įrodymų. Mortas abejingai atmeta kaltinimus ir priduria, kad „Pabaiga yra pati svarbiausia istorijos dalis. Ši labai gera. Ši yra tobula". Galiausiai atskleidžiama, kad Mortas sode augina kukurūzus, ten, kur palaidoti kūnai ir taip naikina nusikaltimo įrodymus.

Aktoriai
--------

* Džonis Depas – Mortas Reinis
* Džonas Turturas – Džonas Šuteris
* Marija Belo – Emi, Morto žmona
* Timotis Hatonas – Tedas, Emi meilužis
* Čarlis S. Datonas – detektyvas Kenas

ir kt.

Išnašos
-------

1. ↑
2. ↑  Macdonald, Moira (2004-03-12). „Depp's charisma makes 'Secret Window' worth a look". *The Seattle Times*. Nuoroda tikrinta 2011-05-24.

Nuorodos
--------

* Oficiali svetainė Archyvuota kopija 2008-01-17 iš Wayback Machine projekto.